Western Force werf 2 ervare Poemas | Netwerk24
Die skrumskakel Tomas Cubelli het 75 toetse vir die Poemas op sy kerfstok. Foto: Getty Images
Die Australiese rugbyspan die Western Force het met sy aggressiewe buiteseisoense werwingsproses volhard deur die dienste van die Argentyne toetsspelers Tomas Cubelli en Julian Montoya te bekom.
Die Force, wat in Perth gesetel is, het aangekondig dat dié duo van die Poemas ná die Rugbykampioenskapsreeks by hulle sal aansluit.
Die skrumskakel Cubelli, wat 75 toetse vir die Poemas gespeel het, het twee seisoene lank vir die Brumbies Superrugby gespeel voordat hy in 2018 weer terug is na Argentinië om vir die Jaguares Superrugby te speel.
Julian Montoya Foto: Getty Images
Die haker Montoya het 59 keer vir die Poemas gespeel en was ook lid van die Jaguares se span. Die Jaguares se Superstatus hang egter in die weegskaal, met die Argentynse Rugbyraad (UAR) wat aan sy spelers gesê het om elders nuwe kontrakte te soek.
"Om twee spelers met internasionale ervaring by te kry, is 'n voordeel," sê die Force se afrigter, Tim Sampson.
"Ons sal hulle dophou in vanjaar se Rugbykampioenskapsreeks."
Die Force het onlangs ook aangekondig dat hulle 'n veteraan-heelagter van Ierland, Rob Kearney, bekom het vir aanstaande seisoen.
Die Force is by Australië se plaaslike Superrugby AU-reeks gevoeg nadat die Covid-19-pandemie die Superreeks in Maart tot 'n einde laat kom het.
Daar is steeds onsekerheid oor die toekoms van Superrugby, met Nieu-Seeland en Australië wat aanstaande jaar moontlik weer in hul eie plaaslike reekse sal speel.
Die Poemas is veronderstel om hul laaste wedstryd in die Rugbykampioenskap op 12 Desember teen die Springbokke te speel. – Reuters